144/2022

Útdráttur

Staðfestur var úrskurður héraðsdóms um að vísa frá dómi máli sem þrotabú A ehf. höfðaði gegn G ehf. þar sem við höfðun málsins var liðinn sex mánaða málshöfðunarfrestur 1. mgr. 148. gr. laga nr. 21/1991 um gjaldþrotaskipti o. fl.

Úrskurður Landsréttar

Landsréttardómararnir J-kk-nf H-kk-nf og K-kvk-nf S-kvk-nf og K-kk-nf H-kk-nf, settur landsréttardómari, kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 15. mars 2022. Greinargerð varnaraðila barst réttinum 5. apríl sama ár. Kærður er úrskurður Héraðsdóms Reykjavíkur 3. mars 2022 í málinu nr. E- 4331/2021 þar sem máli sóknaraðila gegn varnaraðila var vísaðfrá dómi. Kæruheimild er í j-lið 1. mgr. 143. gr. laga nr.91/1991 um meðferð einkamála.

2

Sóknaraðili krefst þess að hinn kærði úrskurður verði felldur úr gildi og að lagt verði fyrir héraðsdóm að taka málið til efnislegrar meðferðar. Þá krefst sóknaraðili málskostnaðar fyrir héraðsdómi og kærumálskostnaðar.

3

Varnaraðili krefst staðfestingar hins kærða úrskurðar auk kærumálskostnaðar og álags á hann.

Niðurstaða

4

Málsatvikum er lýst í hinum kærða úrskurði. Svo sem þar er rakið var stefna máls þessa birt á lögheimili G-kvk-ef M-kvk-ef S-kvk-ef 25. júní 2021 fyrir varastefnuvotti sem hittist þar fyrir. G-kvk-nf M-kvk-nf er varamaður í stjórn varnaraðila og fer með prókúru fyrir félagið. Málið var þingfest 16. september sama ár og var þing þá sótt af hálfu varnaraðila.

5

Bú ACE FBO ehf. var tekið til gjaldþrotaskipta með úrskurði Héraðsdóms Reykjavíkur 21. október 2020 og skiptastjóri skipaður. Innköllun vegna þrotabúsins var birt í Lögbirtingablaði 26. sama mánaðar með tveggja mánaða kröfulýsingarfresti. Samhliða var boðað til fyrsta skiptafundar í þrotabúinu sem haldinn var 18. janúar 2021. Með bréfi 20. þess mánaðar lýsti skiptastjóri þrotabúsins yfir riftun á greiðslu félagsins á 11.300 evrum til varnaraðila 13. september 2019 og krafðist þess að sú fjárhæð yrði greidd þrotabúinu. Með bréfi 24. febrúar 2021 hafnaði varnaraðili kröfunni. Á skiptafundi í þrotabúinu 1. júní sama ár bókaði skiptastjóri í fundargerð að hann hefði tilkynnt kröfuhöfum 12. maí 2021 að hann hygðist ekki halda uppi hagsmunum þrotabúsins að því er varðaði kröfu búsins á hendur varnaraðila. Enn fremur var bókað að lögmaður sóknaraðila hefði tilkynnt skiptastjóra að sóknaraðili hygðist halda kröfunni uppi í eigin nafni til hagsbóta þrotabúinu með heimild í 130. g r. laga nr. 21/1991 um gjaldþrotaskipti o. fl.

6

Með vísan til forsendna hins kærða úrskurðar er á það fallist með varnaraðila að héraðsdómsstefna hafi ekki verið löglega birt fyrr en þing var sótt af hálfu félagsins við þingfestingu málsins 16. september 2021. Málið telst því höfðað á þeim degi, sbr. 4. mgr. 83. gr. og 93. gr. laga nr. 91/1991.

7

Kemur þá til skoðunar hvort málið hafi verið höfðað innan málshöfðunarfrests 148. gr. laga nr. 21/1991. Í ákvæðinu segir að ef höfða þurfi dómsmál til að koma fram riftun skuli það gert áður en sex mánuðir séu liðnir frá því skiptastjóri átti þess kost að gera riftunarkröfuna. Fresturinn byrji þó aldrei að líða fyrr en við lok kröfulýsingarfrests.

8

Samkvæmt framansögðu lauk kröfulýsingarfresti í þrotabúi ACE FBO ehf. 26. desember 2020. Ljóst er að meira en sex mánuðir liðu frá lokum þess frests og þar til sóknaraðili höfðaði mál þetta 16. september 2021 samkvæmt áðursögðu. Varnaraðili hafnaði kröfu þrotabúsins með bréfi 24. febrúar 2021. Fyrir liggur að til úthlutunar til kröfuhafa í þrotabúið komu 6.769.536 krónur og var búið því ekki eignalaust. Átti skiptastjóri þess því kost strax í kjölfar þess að varnaraðili hafnaði kröfu þrotabúsins að gera riftunarkröfuna. Þá kemur skýrlega fram í 1. mgr. 148. gr. laga nr. 21/1991 að sex mánaða málshöfðunarfrestur ákvæðisins miðast við það tímamark. Samkvæmt öllu þessu verður staðfest sú niðurstaða hins kærða úrskurðar að frestur samkvæmt 148. gr. laga nr. 21/1991 til höfðunar málsins hafi verið liðinn er það var þingfest 16. september 2021. Verður hinn kærði úrskurður því staðfestur.

9

Með vísan til úrslita málsins verður sóknaraðila gert að greiða varnaraðila kærumálskostnað eins og í úrskurðarorði greinir. Að málsatvikum virtum þykja ekki efni til að gera sóknaraðila að greiða álagá kærumálskostnað.

Úrskurðarorð :

Hinn kærði úrskurður er staðfestur.

Sóknaraðili, þrotabú ACE Handling ehf., greiði varnaraðila, Global Fuel Iceland ehf., 300.000 krónur í kærumálskostnað.